คาดประกันปีนี้แตะ7.87แสนล.
คปภ.เห็นสัญญาณเศรษฐกิจฟื้น เชื่อปีนี้ประกันโต 12%
26 ก.พ. 2558

คปภ.เห็นสัญญาณเศรษฐกิจฟื้น เชื่อปีนี้ประกันโต 12%
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในปีนี้ คปภ.คาดว่าธุรกิจประกันภัยจะมีเบี้ยรับโดยตรงรวม 7.87 แสนล้านบาท เติบโต 12% เมื่อเทียบกับปีก่อน แบ่งเป็นเบี้ยจากประกันวินาศภัย 2.23 แสนล้านบาท เติบโตราว 9% และเบี้ยประกันชีวิต 5.63 แสนล้านบาท เติบโตราว 13% ใกล้เคียงกับปี 2557
ทั้งนี้ เศรษฐกิจไทยในช่วงไตรมาส 4 ที่ผ่านมา มีสัญญาณปรับตัวดีขึ้นชัดเจน เมื่อเทียบกับไตรมาสก่อนๆ เป็นผลให้ภาพรวมธุรกิจประกันภัยมีความเข้มแข็ง จากนี้ไปแนวโน้มการขยายตัวของธุรกิจประกันวินาศภัยน่าจะปรับตัวสูงขึ้น ทั้งอัตราการขยายตัวของเศรษฐกิจ รวมถึงค่าสินไหมค้างจ่ายที่ลดต่ำลงจากการจ่ายค่าสินไหมทดแทนมหาอุทกภัยปี 2554 แล้วเสร็จ
นายประเวช กล่าวว่า ภาพรวมธุรกิจประกันภัยในปี 2557 มีเบี้ยประกันภัยรับโดยตรงรวมทั้งสิ้น 7.04 แสนล้านบาท ขยายตัวจากช่วงเดียวกันของปีก่อน 9.2% และมีสัดส่วนเบี้ยประกันภัยต่อผลิตภัณฑ์มวลรวมของประเทศ 5.9% จากธุรกิจประกันชีวิต 4.1% และธุรกิจประกันวินาศภัย 1.8%
ทั้งนี้ แบ่งเป็นเบี้ยจากธุรกิจประกันวินาศภัย 2.05 แสนล้านบาท เติบโต 1.05% เมื่อเทียบกับช่วงเดียวกันของปีก่อน โดยการประกันภัยรถมีเบี้ยประกันภัยรับสูงสุด 1.17 แสนล้านบาท ลดลงเล็กน้อย 0.7% แบ่งเป็นเบี้ยประกันภัยจากการประกันภัยรถภาคสมัครใจ 1.02 แสนล้านบาท และประกันภัยรถภาคบังคับ 1.53 หมื่นล้านบาท รองลงมาเป็นการประกันภัยเบ็ดเตล็ด 7.09 หมื่นล้านบาท เติบโต 5.1% และการประกันอัคคีภัย 1.1 หมื่นล้านบาท ลดลง 6.4%
สำหรับเบี้ยจากธุรกิจประกันชีวิตมีจำนวน 4.98 แสนล้านบาท เติบโตอย่างโดดเด่นถึง 13% จากปีก่อน แสดงให้เห็นถึงพัฒนาการอย่างต่อเนื่องของธุรกิจประกันชีวิต โดยเฉพาะการเพิ่มช่องทางการขายผ่านร้านสะดวกซื้อต่างๆ รวมทั้งการพัฒนาผลิตภัณฑ์ประกันภัยสำหรับรายย่อยใหม่ๆ ที่ตอบสนองความต้องการของประชาชนผู้มีรายได้น้อย โดยประกันชีวิตที่มีเบี้ยประกันภัยรับสูงสุด คือ การประกันชีวิตประเภทสามัญ 4.29 แสนล้านบาท เติบโต 15.5% รองลงมาประเภทกลุ่ม 5.59 หมื่นล้านบาท ลดลง 0.7% และประเภทอุตสาหกรรม 7,718 ล้านบาท ลดลง 2.4%